Den i forvejen stærkt forsinkede Femern-forbindelse er løbet ind i nye problemer.

EU-Domstolen har nemlig i dag fastslået, at EU-Kommissionen var for hurtig til at godkende den danske finansieringsmodel af tunnellen, der skal bygges mellem Danmark og Tyskland.

- Retten mener, at EU-Kommissionen burde have foretaget en mere grundig analyse af finansieringen af den faste forbindelse over Femern Bælt. Derfor er kommissionens afgørelse annulleret, forklarer juraprofessor og ekspert i EU-ret ved Aarhus Universitet Pernille Wegener Jessen.

Femern-forbindelsen Femern-tunnellen bliver med sine 18 km verdens længste sænketunnel.

Tunnellen skal indeholde fire motorvejsspor og to jernbanespor og gå fra Rødby Havn i Danmark til Puttgarden på den tyske side.

Efter de seneste planer skal tunnellen stå færdig i 2028.

Oprndeligt var planen tilbage i 2007, at Femern-forbindelsen skulle åbne allerede i 2018.

Det er Danmark, der betaler for at bygge tunnellen. Prisen bliver ifølge de seneste beregninger 53 milliarder kroner. Dertil kommer landanlæg i Danmark og en opgradering af jernbanen fra Ringsted til Rødby for knap 10 mia. kr.

Tyskland betaler for landanlæg på den tyske side. Kilde: Femern A/S

Konkurrenceforvridende?

Sagen blev tilbage i 2015 indbragt for EU-domstolen af rederiet Scandlines, som i dag sejler mellem Danmark og Tyskland.

Selskabet mener, at finansieringen af Femern-forbindelsen er konkurrenceforvridende, idet EU har givet Danmark lov til at garantere for lån, det statsejede selskab Femern A/S skal optage til tunnellen, der ventes at koste 53 milliarder kroner.

Når den danske statskasse garanterer, at pengene bliver betalt tilbage, kan et projektselskab som Femern A/S få lån med lave renter.

Netop fordi, lånene kan optages med lav rente, er de afgørende for økonomien i Femern-projektet.

Afgørende for Femern-projektet

Kommissionens beslutning om ikke at modsætte sig finansieringen, der er ydet til Femern A/S, er med EU-Domstolens afgørelse skrottet.

Og samtidig bliver EU-Kommissionen pålagt at foretage en undersøgelse af, om finansieringen med statsgaranterede lån i 55 år faktisk er konkurrenceforvridende for færgetrafikken.

Hvad EU-Kommissionen kommer frem til i anden omgang er uvist, men det står klart, at Femern ikke kan benytte den nuværende fordelagtige finansiering, mens undersøgelsen er i gang.